Rasmus Prehn (S), 2010-05-07:
Ministeren siger til mig på vej op på talerstolen, at jeg gerne må afkræfte ministerens fordomme omkring det med sort tale.
Så meget af det, der sker, er sort, og det er vi også nødt til at forholde os til for at se virkeligheden i øjnene og tale til danskerne om de problemer, der er, frem for bare at prøve at opmale et lyst billede.
Sjældent har den kommunale velfærd været så meget til debat, som den er nu,
og landets kommuner befinder sig i en særlig vanskelig situation, både hvad angår de økonomiske rammer og det styringsmæssige pres.
De kommunale budgetter var sådan set allerede, da der blev lavet aftale om dem i 2009, særdeles stramme på grund af den meget stramme økonomiaftale, som regeringen indgik sidste sommer i 2009.
Med den økonomiske krise og med regeringens nylig bebudede sparekurs bliver tommelskruerne på den kommunale økonomi strammet yderligere.
Der skæres ned på dagpasnings-, skole- og ældreområdet, ligesom f.eks. busruter lukkes, og taksterne stiger ikke mindst i yderområderne.
Derfor er det af afgørende betydning, at regeringen i denne forespørgselsdebat åbent og ærligt fortæller om sine overvejelser i forbindelse med de forestående forhandlinger om den kommunale økonomi.
Selv om det officielle mål med kommunalreformen sådan set var, at man skulle have yderligere magt og muligheder til landets kommuner, ser vi alligevel en række tendenser til statslig detailstyring, centralisering og mistillid over for landets mange folkevalgte kommunalbestyrelser og byråd.
Her tænkes først og fremmest på den stenhårde styring af den kommunale økonomi, på regeringens ønske om at gennemtvinge yderligere udbud af kommunale opgaver samt ikke mindst den centralisering af den objektive sagsbehandling, som regeringen har bebudet med sit seneste regeringsgrundlag.
Dertil kommer, at vi oplever stadig større skillelinjer imellem de store byer med vækst og de mindre byer og yderområder med tilbagegang, affolkning, betydelige afskedigelser og dertil kommende sociale problemer og følelsen af afmagt – meget af det, vi lige har været inde på.
Vi taler altså stadig meget om det skæve Danmark, og derfor er det også væsentligt at have det perspektiv med i den her forespørgselsdebat.
Endelig er spørgsmålet, om det lokale demokrati er værd at løfte.
Hvilke konsekvenser har den store strukturreform haft for det lokale demokrati?
Hvilke årsager kan der f.eks. være til, at deltagelsen ved de kommunale valg bliver ringere og ringere?
Ja, der er rigtig meget at tage fat på, og vi ser frem til at høre regeringens overvejelser, når det handler om alt fra kommunal økonomi, styringsstruktur og demokrati.
Så det er kun godt, at det er kommet på det rene.
Til gengæld vil jeg så sige, at det virker lidt, som om ministeren var ude i en omgang meget tør og uengageret pligtlæsning, hvor hjertet ikke rigtig var med.
Allerede sidste år, da der blev lavet aftaler med kommunerne, var kommunerne utrolig pressede på økonomien.
Så er krisen kommet nærmere, ja, ja, og regeringen har meldt ud, hvad det er, de vil på det her område.
Nulvækst betyder ikke forringelser, det betyder ikke afskedigelser, det betyder ikke dårligere velfærd, hed det fra regeringens side.
Det kunne vi jo nok regne ud ikke passede, for Finansministeriet havde selv oversendt et svar til Folketinget, hvor de meget klart og tydeligt sagde, at hvis man kommer under 0,7 pct. i vækst, ville det være det samme som en reduktion.
Så kom vil til Kommunernes Landsforenings topmøde, og så var finansministeren ude i en ny øvelse; nu var der pludselig 10 mia. kr. at spare ved en snuptagsløsning.
Det kunne sagtens lade sig gøre.
Så samledes regeringen til et nyt regeringsseminar, og så havde man tænkt sig lidt om igen.
Nu var det så 4 mia. kr., der skulle spares på landets kommuner, og 8.000, der skulle afskediges ude i kommunerne.
Ja, der har været noget uklar tale, i forhold til hvad det var, regeringen ville på det her område. Men sagen er i hvert fald den, at uanset om det er regeringens melding fra regeringsseminariet, eller om det er nulvæksten, så står kommunerne over for en voldsom hestekur.
Allerede på nuværende tidspunkt med de budgetter, der blev indgået 2009, lægges der op til direkte hestekur i mange kommuner.
Det, vi oplever derude, er jo skolelukninger, det er lærerfyringer, det er færre undervisningstimer, det er ringere normering i børnehaver, det er afskedigelse af natsygeplejersker i ældreplejen, det er lukning af plejehjem, det er nedlæggelser af busruter.
Det er det ene eksempel efter det andet.
Vi står her med konkrete budgetrevisionsforslag fra de forskellige kommuner.
Vi kan tage Silkeborg, vi kan tage Fredericia, vi kan tage mange andre kommuner, hvor man allerede med den aftale, der var fra sidste år, er i en situation, hvor man skal spare.
Når man så melder ud med nulvækst eller med 4 mia. kr., der skal spares, så kan enhver sige sig selv, at det her bliver endnu værre.
Det bliver mindre velfærd, der bliver flere varme hænder, der bliver sendt hjem med en fyreseddel.
Så til hele spørgsmålet om strukturreformen.
Der blev vi jo lovet, at når man først gik ind i det her, ville alt blive fantastisk, så ville vi få meget mere effektive kommuner, vi ville få kommuner, der kunne klare tingene meget bedre.
Men også her kan vi jo se, at det ikke nødvendigvis er gået den vej.
Det kan godt være, ministeren her siger, at man ikke ønsker detailstyring, men det er ikke desto mindre det, man foretager sig fra regeringens side.
Lad os bare tage økonomien, hvor man meget benhårdt går ud og dikterer, at der nu skal spares, nu skal der afskediges.
Lad os tage spørgsmålet om udbud, hvor man siger, kommunerne skal sende endnu mere i udbud og hvert år endnu mere osv., selv om kommunerne siger, at det ikke nødvendigvis er nogen god idé på lige præcis det pågældende område.
Der sidder regeringen på Slotsholmen og ved bedre, end man gør ude decentralt.
Man overhører det lokale demokrati, og man prøver at detailstyre.
Det er rigtig ubehageligt, og det er et eksempel på en undertrykkelse af demokratiet og et eksempel på, at man ikke respekterer det kommunale selvstyre.
Så er der hele spørgsmålet om det skæve Danmark, hele spørgsmålet om, at der er en skillelinje mellem de store byer med vækst og de mindre byer og yderområder med tilbagegang, affolkning, betydelige afskedigelser og dertilhørende sociale problemer.
Hvis man skærer det lidt voldsomt ud, kan man sige, at det næsten er at sammenligne med situationen i det gamle Europa, hvor der var et jerntæppe, der gik ned igennem Europa.
Det, vi oplever nu i Danmark, er, at der også er et jerntæppe, der går ned igennem Danmark.
I Østdanmark er der vækst og beskæftigelse og gang i den, i Vestdanmark er der affolkning, der er fattigdom, der er problemer.
Så man får næsten lyst til at gentage et gammelt Ronald Reagan-citat: Mr. Løkke, tear down this wall!
Jeg synes, det er på tide.
Spørgsmålet om det lokale demokrati har jeg også adresseret, men det får jeg ikke tid til at gøre så meget ud af.
Forslag til vedtagelse »Folketinget konstaterer, at landets kommuner befinder sig i en særdeles vanskelig situation.
De fleste kommuner tynges af et økonomisk og styringsmæssigt pres, der mindsker det kommunale selvstyre og mulighederne for at prioritere kernevelfærden generelt.
Der skæres nu ned på dagpasnings-, skole- og ældreområdet, og busruter lukkes – ikke mindst i yderområderne.
Regeringens krav om yderligere besparelser vil forværre problemerne.
Folketinget pålægger regeringen inden udgangen af juni 2011 at gennemføre en evaluering af strukturreformens betydning for demokrati, ligestilling, kommunalt selvstyre samt de økonomiske rammer og serviceniveauet med særligt fokus på sammenlægnings- og udkantskommunerne.
Forslag til vedtagelse nr. V 69.